Huma nies fi rwoli differenti, forsi xi ftit inqas magħrufa, iżda wkoll bi kliem pożittiv dwar Malta. Meta iktar kmieni din il-ġimgħa ġie Malta l-President tal-Parlament Ewropew, Martin Schulz, ma kienx waħdu. Miegħu kellu numru ta' viċi presidenti mill-grupp differenti fil-Parlament Ewropew li lkoll kellhom kliem pożittiv dwar pajjiżna ftit ġimgħat qabel Malta tieħu f'idha l-Presidenza tal-Kunsill tal-Unjoni Ewropea. Biex hekk l-appoġġ għal Malta huwa mifrux. Fil-kummenti tagħhom tispikka l-ambizzjoni, il-kunfidenza u t-tama li se tkun presidenza b'riżultati konkreti. Sophie In't Veld mill-Alleanza tal-Liberali u d-Demokratiċi Ewropew stqarret li tinsab kunfidenti ħafna. "Anke jekk Malta hija l-iżgħar stat membru, minn dak li smajt indunajt li Malta hija kunfidenti, ambizzjuża, pragmatika u li hija mmexxija minn politiċi li għandhom esperjenza kbira fil-politika, fosthom il-Prim Ministru stess għalhekk ninsab kunfidenti ħafna.' Esteban Gonzales Pons, il-Viċi President tal-Partit Popolari Ewropew, innota li l-Presidenza Maltija ġejja f'mumenti diffiċli għall-Unjoni Ewropea u minkejja dan, il-Presidenza Maltija qed tagħti xaqq ta' tama. "Inħossuna xxurtjati li se jkollna lil Malta fil-Presidenza tal-Kunsill tal-Unjoni Ewropea. Mhuwiex importanti kemm hu kbir jew żgħir il-pajjiż, li jimpurtana hu li naġixxu bħala pajjiż wieħed. Il-Gvern u l-poplu Malti għandu idea ċara ta' x'inhi l-Unjoni Ewropea u kif għandha tkun. Naħseb u nittama li tkun Presidenza tajba. Ninsab ottimist u dan għaliex smajt lill-Gvern Malti jgħid li se jkun realistiku, għalhekk jekk se jkun realistiku aħna nistgħu nkunu ottimisti u dan għaliex is-sitwazzjoni mhix faċli. Se naħdmu dwar il-migrazzjoni u s-sigurtà. Jekk inkunu realistiċi nemmen li nistgħu niksbu riżultati tajba." L-istess tal-fehma Syed Kamal mill-Partiti tal-Konservattivi u r-Riformisti li qal dan huwa mument storiku li Malta għandha l-Presidenza. "Il-prijoritajiet li Malta qed timbotta 'l quddiem huma r-realtajiet li qed jgħixu n-nies u li n-nies jimpurtahom minnhom fosthom l-immigrazzjoni u s-sigurtà. Hemm ħafna affarijiet li wieħed jista' jitgħallem minn Malta fosthom il-fond tal-komunità li permezz tiegħu jsiru proġetti fi ħdan il-komunità li minnhom jibbenefikaw in-nies." Enrique Guerrero Salom, Viċi President tal-Partit Soċjalisti u Demokratiċi ddeskriva l-proposti ta' Malta għall-Presidenza bħala ambizzjużi fl-istess waqt li huma pragmatiċi b'mod li jistgħu ikunu implimentati. "Fuq nett hemm il-politika dwar il-migrazzjoni. Malta kienet punt kruċjali biex l-Unjoni Ewropea tibda tindirizza l-kriżi tar-refuġjati li esperjenzajna fl-aħħar sentejn u nofs. Mhux biss imma hemm l-isfidi ekonomiċi, soċjali u relazzjonijet ma' pajjiżi oħra bħal-Libja u ma' dawk Afrikani li jmissu mal-migrazzjoni, elementi li se jingħataw attenzjoni.' Il-Viċi President tal-Partit European United Left-Nordic Green Left Neoklis Sylikiotis stqarr li "l-Presidenza tal-Unjoni Ewropea hija importanti f'dan iż-żmien sabiex ikunu mwettqa miżuri li jindirizzaw il-bżonnijiet tan-nies tal-Unjoni Ewropea speċjalment inċentivi soċjali minħabba l-politika tal-awsterità u l-qgħad. Prijorità oħra importanti għal Malta hija l-immigrazzjoni u din il-kwistjoni għandha tkun indirizzatha b'mod uman u b'solidarjetà sabiex fl-aħħar mill-aħħar wieħed jipprova jsib soluzzjoni komuni ta' ażil, ta' burden sharing u r-reviżjoni tat-trattat ta' Dublin bejn il-pajjiżi membri. Nawgura kull suċċess lil Malta matul il-Presidenza, Presidenza li matulha se nkunu u naħdmu flimkien."